
B9‑0341/2021
Ψήφισμα του Ευρωπαϊκού Κοινοβουλίου σχετικά με την κατάσταση των ανθρωπίνων δικαιωμάτων και την πολιτική κατάσταση στην Κούβα
(2021/2745(RSP))
Το Ευρωπαϊκό Κοινοβούλιο,
–	έχοντας υπόψη τα προηγούμενα ψηφίσματά του σχετικά με την Κούβα, και ιδίως εκείνα της 15ης Νοεμβρίου 2018[footnoteRef:2] σχετικά με την κατάσταση των ανθρωπίνων δικαιωμάτων στην Κούβα, της 3ης Δεκεμβρίου 2019[footnoteRef:3] σχετικά με την υπόθεση του José Daniel Ferrer και της 5ης Ιουλίου 2017 σχετικά με το σχέδιο απόφασης του Συμβουλίου για τη σύναψη, εξ ονόματος της Ευρωπαϊκής Ένωσης, της συμφωνίας πολιτικού διαλόγου και συνεργασίας (ΣΠΔΣ)[footnoteRef:4] μεταξύ της Ευρωπαϊκής Ένωσης και των κρατών μελών της, αφενός, και της Δημοκρατίας της Κούβας, αφετέρου, [2:  ΕΕ C 363 της 28.10.2020, σ. 70. ]  [3:  Κείμενα που εγκρίθηκαν, P9_TA(2019)0073.]  [4:  ΕΕ C 334 της 19.9.2018, σ. 99. ] 

–	έχοντας υπόψη τη ΣΠΔΣ που υπεγράφη μεταξύ της Ευρωπαϊκής Ένωσης και της Κούβας, τον Δεκέμβριο του 2016, και εφαρμόζεται προσωρινά από την 1η Νοεμβρίου 2017[footnoteRef:5], [5:  ΕΕ LI 337 της 13.12.2016, σ. 3.] 

–	έχοντας υπόψη την ακρόαση σχετικά με την Κούβα της Αντιπροσωπείας για τις σχέσεις με τις χώρες της Κεντρικής Αμερικής, της 11ης Δεκεμβρίου 2020,
–	έχοντας υπόψη την άτυπη βιντεοδιάσκεψη των μελών του Μεικτού Συμβουλίου ΕΕ-Κούβας, της 20ης Ιανουαρίου 2021[footnoteRef:6], [6:  Κοινό Συμβούλιο ΕΕ–Κούβας, 20 Ιανουαρίου 2021 ] 

–	έχοντας υπόψη τον τρίτο επίσημο διάλογο για τα ανθρώπινα δικαιώματα στο πλαίσιο της ΣΠΔΣ, της 26ης Φεβρουαρίου 2021[footnoteRef:7], [7:  Διάλογος για τα ανθρώπινα δικαιώματα στο πλαίσιο της ΣΠΔΣ, της 26ης Φεβρουαρίου 2021. ] 

–	έχοντας υπόψη την καθολική περιοδική εξέταση της Κούβας, του Μαΐου 2018, από το Συμβούλιο Ανθρωπίνων Δικαιωμάτων των Ηνωμένων Εθνών,
–	έχοντας υπόψη το Διεθνές Σύμφωνο για τα Ατομικά και Πολιτικά Δικαιώματα (ICCPR) και άλλες διεθνείς συνθήκες και πράξεις για τα ανθρώπινα δικαιώματα,
–	έχοντας υπόψη την ετήσια έκθεση 2020 της Διαμερικανικής Επιτροπής Ανθρωπίνων Δικαιωμάτων (IACHR),
–	έχοντας υπόψη τις δημόσιες ακροάσεις της 179ης περιόδου συνόδου της IACHR,
–	έχοντας υπόψη τα ψηφίσματα 7/2021, 14/2021 και 24/2021 της IACHR,
–	έχοντας υπόψη τη Σύμβαση των Ηνωμένων Εθνών κατά των βασανιστηρίων και άλλων τρόπων σκληρής, απάνθρωπης ή ταπεινωτικής μεταχείρισης ή τιμωρίας, που εγκρίθηκε από τη Γενική Συνέλευση των Ηνωμένων Εθνών στις 10 Δεκεμβρίου 1984 και στην οποία η Κούβα είναι συμβαλλόμενο κράτος,
–	έχοντας υπόψη τις κατευθυντήριες γραμμές της ΕΕ για τους υπερασπιστές των ανθρωπίνων δικαιωμάτων,
–	έχοντας υπόψη την Οικουμενική Διακήρυξη των Δικαιωμάτων του Ανθρώπου, στην οποία η Κούβα είναι συμβαλλόμενο μέρος,
–	έχοντας υπόψη το άρθρο 132 παράγραφος 2 του Κανονισμού του,
Α.	λαμβάνοντας υπόψη ότι, στις 5 Ιουλίου 2017, το Ευρωπαϊκό Κοινοβούλιο ενέκρινε τη ΣΠΔΣ· λαμβάνοντας υπόψη ότι, μαζί με την έγκρισή του για τη ΣΠΔΣ, το Κοινοβούλιο ενέκρινε ψήφισμα με το οποίο καλεί την ΕΕ να ενστερνισθεί τις απόψεις του Κοινοβουλίου σχετικά με τη δημοκρατία, τα οικουμενικά ανθρώπινα δικαιώματα και τις θεμελιώδεις ελευθερίες, όπως η ελευθερία της έκφρασης, του συνέρχεσθαι και του πολιτικού συνεταιρίζεσθαι, η ελευθερία της πληροφόρησης σε όλες τις μορφές της· λαμβάνοντας υπόψη ότι με τη ΣΠΔΣ αμφότερα τα μέρη επαναβεβαίωσαν τον σεβασμό των οικουμενικών ανθρωπίνων δικαιωμάτων όπως ορίζονται στην Οικουμενική Διακήρυξη των Δικαιωμάτων του Ανθρώπου και σε άλλες σχετικές διεθνείς πράξεις για τα ανθρώπινα δικαιώματα· λαμβάνοντας υπόψη ότι η ΣΠΔΣ περιλάμβανε μια λεγόμενη «ρήτρα ανθρωπίνων δικαιωμάτων», η οποία αποτελεί καθιερωμένο ουσιώδες στοιχείο των διεθνών συμφωνιών της ΕΕ που καθιστούσε δυνατή την αναστολή της ΣΠΔΣ σε περίπτωση παραβίασης των διατάξεων για τα ανθρώπινα δικαιώματα·
Β.	λαμβάνοντας υπόψη ότι τα ανθρώπινα δικαιώματα, η ελευθερία, η αξιοπρέπεια και η ευημερία των ανθρώπων εκπροσωπούνται και προστατεύονται καλύτερα σε μια δημοκρατία, πράγμα που σημαίνει, μεταξύ άλλων, εναλλαγή εξουσίας, ελεύθερες και δίκαιες εκλογές και σεβασμός του πολιτικού πλουραλισμού· λαμβάνοντας υπόψη ότι το πρόσφατα εγκριθέν Σύνταγμα της Κούβας στο άρθρο 5 αναδεικνύει το Κομμουνιστικό Κόμμα της Κούβας ως την τελική κρατική αρχή, η οποία ενισχύεται από τα άρθρα 4 και 229, στα οποία τονίζεται ότι ο σοσιαλισμός είναι μη αναστρέψιμο σύστημα· λαμβάνοντας υπόψη ότι, από την έγκριση του νέου Συντάγματος της Κούβας στις 10 Απριλίου 2019 έως τον Απρίλιο του 2021, έχουν εγκριθεί 1946 νομικοί κανόνες εις βάρος των ανθρωπίνων δικαιωμάτων και των θεμελιωδών ελευθεριών·
Γ.	λαμβάνοντας υπόψη ότι από την έναρξη ισχύος της ΣΠΔΣ πριν από σχεδόν 4 χρόνια, δεν έχει σημειωθεί καμία συγκεκριμένη πρόοδος στην Κούβα σε σχέση με τις γενικές αρχές και τους στόχους που επιδιώκονται με τη συμφωνία· λαμβάνοντας υπόψη ότι, αντιθέτως, το κουβανικό καθεστώς έχει εντείνει την καταπίεση και τις παραβιάσεις των ανθρωπίνων δικαιωμάτων στο νησί· λαμβάνοντας υπόψη ότι από την έναρξη ισχύος της ΣΠΔΣ δεν υπήρξε ούτε μία ουσιαστική αλλαγή προς τη βελτίωση της κατάστασης των ανθρωπίνων δικαιωμάτων και των θεμελιωδών ελευθεριών στο νησί ή προς τη βελτίωση των οικονομικών και κοινωνικών συνθηκών για τους κουβανούς πολίτες· λαμβάνοντας υπόψη ότι η κατάσταση εξακολουθεί να επιδεινώνεται σε ολόκληρη την κουβανική κοινωνία, δημιουργώντας ένα νέο κύμα αντίστασης και ειρηνικών διαδηλώσεων από σημαντικούς τομείς της κουβανικής κοινωνίας που έχουν καταπιεστεί και συντριβεί βίαια από τις κουβανικές αρχές και τις κατασταλτικές δομές του καθεστώτος·
Δ.	λαμβάνοντας υπόψη ότι ο Απρίλιος είναι ο μήνας με τη μεγαλύτερη καταστολή από τις αρχές του 2021, καθώς το Κουβανικό Παρατηρητήριο Ανθρωπίνων Δικαιωμάτων (OCDH) κατέγραψε περισσότερες από 1018 κατασταλτικές ενέργειες εις βάρος ακτιβιστών για τα ανθρώπινα δικαιώματα και ανεξάρτητων δημοσιογράφων, από τις οποίες 206 ήταν αυθαίρετες κρατήσεις και 13 αφορούσαν σοβαρή βία· λαμβάνοντας υπόψη ότι οι κουβανικές αρχές διέρρηξαν παράνομα το σπίτι του ανεξάρτητου καλλιτέχνη και συντονιστή του κινήματος San Isidro, Luis Manuel Otero Alcántara, και ότι τον έθεσαν υπό κράτηση αυθαίρετα χωρίς καμία κατηγορία για αρκετές ώρες· λαμβάνοντας υπόψη ότι, σύμφωνα με την οργάνωση υπερασπιστών κρατουμένων, επί του παρόντος υπάρχουν 150 πολιτικοί κρατούμενοι· λαμβάνοντας υπόψη ότι, μεταξύ Μαρτίου και Μαΐου 2021, έχουν καταχωριστεί 31 νέες υποθέσεις· λαμβάνοντας υπόψη ότι, κατά τους τελευταίους δώδεκα μήνες έως την 1η Ιουνίου 2021, 199 υποθέσεις πολιτικών κρατουμένων στην Κούβα συμπεριλήφθηκαν στον εν λόγω κατάλογο, με 65 νέες περιπτώσεις πολιτικής φυλάκισης, οι οποίες αντιστοιχούν κατά μέσο όρο σε 5,4 νέες περιπτώσεις πολιτικών φυλακίσεων μηνιαίως· λαμβάνοντας υπόψη ότι, κατά τους τελευταίους μήνες, αυξήθηκαν οι καταγγελίες για βασανιστήρια και κακή μεταχείριση των πολιτικών κρατουμένων που βρίσκονται στη φυλακή·
Ε.	λαμβάνοντας υπόψη ότι ο ποινικός κώδικας της Κούβας περιλαμβάνει διατάξεις όπως «κατάσταση κινδύνου» και «μέτρα προεγκληματικής ασφάλειας» βάσει των οποίων υπάρχουν περισσότερα από 8.000 άτομα που κρατούνται στη φυλακή χωρίς να μπορούν να τους καταλογιστούν εγκλήματα και 2.500 επιπλέον άτομα έχουν καταδικαστεί σε καταναγκαστική εργασία·
ΣΤ.	λαμβάνοντας υπόψη ότι ο κουβανικός ποινικός κώδικας τιμωρεί όλους τους δημόσιους υπαλλήλους που δεν ολοκληρώνουν τις ιατρικές αποστολές ή αποφασίζουν να μην επιστρέψουν στην Κούβα με 8 χρόνια φυλάκισης· λαμβάνοντας υπόψη ότι το ψήφισμα 168 του 2010 του Υπουργείου Διεθνούς Εμπορίου και Ξένων Επενδύσεων της Κούβας επιβάλλει σε όλους τους δημόσιους υπαλλήλους στο εξωτερικό που εργάζονται για το κράτος ή για κρατικές επιχειρήσεις, συμπεριλαμβανομένου του ιατρικού προσωπικού, αδικαιολόγητα καθήκοντα και υποχρεώσεις που παραβιάζουν την ανθρώπινη αξιοπρέπεια και τα πιο βασικά και θεμελιώδη ανθρώπινα δικαιώματα, τα οποία πρέπει να αναγνωρίζονται για όλους τους ανθρώπους· λαμβάνοντας υπόψη ότι αυτές οι ιατρικές αποστολές θα μπορούσαν να θεωρηθούν ως μια σύγχρονη μορφή δουλείας· λαμβάνοντας υπόψη ότι η Κούβα παραβιάζει τις συμβάσεις 29 και 105 της ΔΟΕ αντίστοιχα σχετικά με την καταναγκαστική εργασία· λαμβάνοντας υπόψη ότι η Κούβα παραβιάζει το άρθρο 38 της ΣΠΔΣ·
Ζ.	λαμβάνοντας υπόψη ότι η ετήσια έκθεση της IACHR για το 2020, επισημαίνει μια σειρά καταγγελιών για καταπατήσεις και παραβιάσεις των ανθρωπίνων δικαιωμάτων που διαπράχθηκαν από το κουβανικό κράτος κατά του προσωπικού υγειονομικής περίθαλψης στο οποίο του έχει ανατεθεί να εργαστεί στο εξωτερικό υπό το πρόσχημα των αποκαλούμενων ιατρικών αποστολών· λαμβάνοντας υπόψη ότι η δήλωση του Ύπατου Αρμοστή των Ηνωμένων Εθνών για τα Ανθρώπινα Δικαιώματα (CUB 6/2019) σχετικά με τις ιατρικές αποστολές της Κούβας υπογράμμισε τις επισφαλείς και απάνθρωπες συνθήκες εργασίας του ιατρικού προσωπικού, ισχυρισμούς που υποστηρίχθηκαν από το Παρατηρητήριο Ανθρωπίνων Δικαιωμάτων και 622 μαρτυρίες·
Η.	λαμβάνοντας υπόψη ότι το Κοινοβούλιο έχει απονείμει το Βραβείο Ζαχάρωφ για την Ελευθερία της Σκέψης σε κουβανούς ακτιβιστές τρεις φορές: στον Oswaldo Payá το 2002, στις «Κυρίες με τα Λευκά» το 2005 και στον Guillermo Fariñas το 2010· λαμβάνοντας υπόψη ότι οι βραβευθέντες με το Βραβείο Ζαχάρωφ και οι συγγενείς τους εξακολουθούν να παρενοχλούνται, να εκφοβίζονται και να τους απαγορεύεται η έξοδος από τη χώρα και, ως εκ τούτου, η συμμετοχή τους σε διεθνείς εκδηλώσεις ή σε εκδηλώσεις που διοργανώνει το Ευρωπαϊκό Κοινοβούλιο·
Θ.	λαμβάνοντας υπόψη ότι νικητές του Βραβείου Ζαχάρωφ, όπως η Berta Soler, και ακτιβιστές όπως ο Jose Daniel Ferrer, ο Luis Manuel Otero Alcántara και ο Reinaldo Escobar, έχουν προσκληθεί αρκετές φορές από το Κοινοβούλιο, με τελευταία φορά στις 11 Δεκεμβρίου 2020· λαμβάνοντας υπόψη ότι οι κουβανικές αρχές έχουν εμποδίσει συστηματικά τη συμμετοχή των Berta Soler και Reinaldo Escobar, όπως τον Δεκέμβριο του περασμένου έτους, συλλαμβάνοντας τους αυθαίρετα και περιορίζοντας επιπλέον τη διαδικτυακή σύνδεση των άλλων συμμετεχόντων· λαμβάνοντας υπόψη ότι η πρόεδρος της Αντιπροσωπεία για τις σχέσεις με τις χώρες της Κεντρικής Αμερικής, μαζί με τον πρόεδρο της Επιτροπής Εξωτερικών Υποθέσεων και την Αντιπρόεδρο του Ευρωπαϊκού Κοινοβουλίου του ΕΚ υπέγραψαν κοινή δήλωση με την οποία αποκηρύσσονται οι παρενοχλήσεις των ακτιβιστών· λαμβάνοντας υπόψη ότι ούτε η Ευρωπαϊκή Υπηρεσία Εξωτερικής Δράσης (ΕΥΕΔ) ούτε η αντιπροσωπεία της ΕΕ στην Κούβα έχουν προβεί ποτέ σε δήλωση υπεράσπισή τους ή έχουν επιδείξει κανενός είδους δημόσια ή ιδιωτική στήριξη·
Ι.	λαμβάνοντας υπόψη ότι υπάρχει σαφής, τουλάχιστον σιωπηρή, συμφωνία μεταξύ της ΕΥΕΔ και του κουβανικού καθεστώτος να μην εγείρεται δημοσίως καμία κριτική λόγω πιθανών παραβιάσεων των ανθρωπίνων δικαιωμάτων από το κουβανικό καθεστώς· λαμβάνοντας υπόψη ότι ο πρέσβης της ΕΕ στην Αβάνα, Alberto Navarro, υπέγραψε επιστολή προς τον Πρόεδρο των Ηνωμένων Πολιτειών, ζητώντας, μεταξύ άλλων, την άρση του εμπάργκο των ΗΠΑ στη νήσο, καθώς και τη μη παρέμβαση στις κουβανικές υποθέσεις· λαμβάνοντας υπόψη ότι το γεγονός αυτό συνιστά σαφή υπέρβαση των διπλωματικών καθηκόντων του πρέσβη και καταδεικνύει τον ιδιαίτερα πολιτικοποιημένο ρόλο που διαδραματίζει η Πρεσβεία της ΕΕ στην Αβάνα· λαμβάνοντας υπόψη ότι ο κ. Navarro έχει προβεί δημοσίως σε δηλώσεις που επιβεβαιώνουν ότι «η Κούβα δεν είναι δικτατορία»·
ΙΑ.	λαμβάνοντας υπόψη ότι ο τρίτος επίσημος διάλογος για τα ανθρώπινα δικαιώματα μεταξύ της ΕΕ και της Κούβας πραγματοποιήθηκε στις 26 Φεβρουαρίου 2021 και δεν οδήγησε σε αποτελέσματα, όπως συνέβη και με τους προηγούμενους διαλόγους· λαμβάνοντας υπόψη ότι κάθε πολιτικός διάλογος πρέπει να περιλαμβάνει άμεσο εντατικό διάλογο με την ανεξάρτητη κοινωνία των πολιτών και όλους τους πολιτικούς παράγοντες της αντιπολίτευσης χωρίς περιορισμούς, όπως τονίζεται στο άρθρο 36 της ΣΠΔΣ· λαμβάνοντας υπόψη ότι το κουβανικό καθεστώς έχει στερήσει από διάφορες ΜΚΟ και ανεξάρτητες οργανώσεις το δικαίωμα συμμετοχής σε αυτούς τους διαλόγους για τα ανθρώπινα δικαιώματα· λαμβάνοντας υπόψη ότι η ΕΥΕΔ έχει εγκρίνει σιωπηλά τα βέτο του καθεστώτος· λαμβάνοντας υπόψη ότι ο διάλογος αποσκοπεί στην επίτευξη απτών αποτελεσμάτων και δεν θα μπορούσε να θεωρηθεί αυτοσκοπός·
ΙΒ.	λαμβάνοντας υπόψη ότι το Κοινοβούλιο έχει επανειλημμένα καλέσει τους διπλωματικούς εκπροσώπους της κουβανικής κυβέρνησης σε ακροάσεις και δραστηριότητες σχετικά με την Κούβα· λαμβάνοντας υπόψη ότι οι προσκλήσεις αυτές όχι μόνο απορρίφθηκαν, αλλά απαντήθηκαν και με τη μορφή επιστολής γεμάτη προσβολές και αβάσιμες κατηγορίες κατά του Κοινοβουλίου και των μελών του· λαμβάνοντας υπόψη ότι το Κοινοβούλιο είναι πιθανότατα το μόνο θεσμικό όργανο της ΕΕ στο οποίο δεν έχει χορηγηθεί άδεια να επισκεφθεί τη χώρα μετά την προσωρινή έναρξη ισχύος της ΣΠΔΣ, στάση η οποία έρχεται σε σαφή αντίθεση με το ουσιώδες στοιχείο στο οποίο θα πρέπει να βασίζεται μια συμφωνία πολιτικού διαλόγου·
1.	καταδικάζει απερίφραστα την ύπαρξη πολιτικών κρατουμένων, τις επίμονες και μόνιμες πολιτικές διώξεις, τις πράξεις παρενόχλησης και τις αυθαίρετες κρατήσεις αντιφρονούντων στην Κούβα· καταδικάζει επίσης τις τρέχουσες επιθέσεις κατά καλλιτεχνών του κινήματος San Isidro, ειρηνικών αντιφρονούντων, ανεξάρτητων δημοσιογράφων, υπερασπιστών των ανθρωπίνων δικαιωμάτων και της αντιπολίτευσης· ζητεί τον άμεσο τερματισμό αυτών των ενεργειών και την άμεση απελευθέρωση όλων των πολιτικών κρατουμένων και όσων κρατούνται αυθαίρετα αποκλειστικά λόγω της άσκησης της ελευθερίας της έκφρασης και του συνέρχεσθαι· ζητεί καλύτερες εγγυήσεις για το δικαίωμα σε δίκαιη δίκη και την ανεξαρτησία της δικαιοσύνης και τη διασφάλιση ότι τα άτομα που στερούνται την ελευθερία τους έχουν πρόσβαση σε ανεξάρτητο δικηγόρο, όπως τονίζεται στο άρθρο 24 της ΣΠΔΣ·
2.	καταδικάζει απερίφραστα την αυθαίρετη κράτηση των Aymara Nieto Muñoz, Mitzael Díaz Paseiro, Iván Amaro Hidalgo, Edilberto Ronal Arzuaga Alcalá, Yandier García Labrada, Denis Solís González, Luis Roblez Elizástegui και 64 κρατουμένων συνείδησης· παροτρύνει τις κουβανικές αρχές να τους απελευθερώσουν άμεσα·
3.	εκφράζει τη βαθιά του λύπη για την έλλειψη δέσμευσης και προθυμίας του κουβανικού καθεστώτος να καταβάλει προσπάθειες για την επίτευξη έστω και ελάχιστης προόδου όσον αφορά την αλλαγή ή για το άνοιγμα διαύλων που θα μπορούσαν να επιτρέψουν τη μεταρρύθμιση του καθεστώτος, γεγονός που θα βελτίωνε την κοινωνική και πολιτική συμμετοχή της κουβανικής κοινωνίας, καθώς και τις συνθήκες διαβίωσης των πολιτών, και για την απόρριψη εκ μέρους του καθεστώτος οποιωνδήποτε δημοκρατικών μέτρων· εκφράζει τη λύπη του για το γεγονός ότι, παρά την έναρξη ισχύος της ΣΠΔΣ πριν από σχεδόν 4 χρόνια, η κατάσταση όσον αφορά τα ανθρώπινα δικαιώματα και τη δημοκρατία δεν έχει βελτιωθεί και δεν έχει οδηγήσει σε ουσιαστικό και απτό θετικό αποτέλεσμα για τον κουβανικό λαό· θεωρεί ότι η ΣΠΔΣ συνέβαλε μόνο στον εξωραϊσμό του κουβανικού καθεστώτος και στην επίσημη αναγνώρισή του ενώπιον της διεθνούς κοινότητας, ενώ στην πραγματικότητα είναι σαφές ότι πρόκειται για μια αντιδημοκρατική ανωμαλία στην περιοχή, η οποία έχει διαρκέσει για περισσότερες από έξι δεκαετίες·
4.	αναγνωρίζει το δικαίωμα του κουβανικού λαού να απαιτήσει τον εκδημοκρατισμό της χώρας του μέσω διαλόγου με την κοινωνία των πολιτών και την πολιτική αντιπολίτευση, προκειμένου να καταρτιστεί ένας χάρτης πορείας για δημοκρατικές πολυκομματικές εκλογές·
5.	καλεί την ΕΥΕΔ να ζητήσει από τις κουβανικές αρχές να εκπληρώσουν τις δεσμευτικές υποχρεώσεις που προβλέπονται στη ΣΠΔΣ μεταξύ της ΕΕ και της Κούβας, ιδίως όσον αφορά τον σεβασμό των βασικών ανθρωπίνων δικαιωμάτων και των στοιχειωδών θεμελιωδών ελευθεριών, όπως τονίζεται στο άρθρο 1 παράγραφος 5 της συμφωνίας·
6.	καταδικάζει τις συστημικές παραβιάσεις της εργασίας και των ανθρωπίνων δικαιωμάτων που διαπράττονται από το κουβανικό κράτος κατά του προσωπικού υγειονομικής περίθαλψης που έχει αναλάβει να εργάζεται στο εξωτερικό σε ιατρικές αποστολές, οι οποίες παραβιάζουν βασικές συμβάσεις της ΔΟΕ που έχουν κυρωθεί από την Κούβα· παροτρύνει την Κούβα να εφαρμόσει αποτελεσματικά και να συμμορφωθεί με την Αμερικανική Σύμβαση Ανθρωπίνων Δικαιωμάτων και τις συμβάσεις 29 και 105 της ΔΟΕ αντίστοιχα·
7.	υπενθυμίζει ότι η ΣΠΔΣ συμπεριλαμβάνει διάταξη για την αναστολή της συμφωνίας, η οποία θα πρέπει να εφαρμόζεται σε περίπτωση παραβίασης των διατάξεων για τα ανθρώπινα δικαιώματα· τονίζει, ως εκ τούτου, ότι η Ευρωπαϊκή Ένωση θα πρέπει να παρακολουθεί εκ του σύνεγγυς και να εποπτεύει τον σεβασμό των ανθρωπίνων δικαιωμάτων και των θεμελιωδών ελευθεριών στην Κούβα κατά την εφαρμογή της ΣΠΔΣ και ότι θα πρέπει να υποβάλλονται σε τακτά χρονικά διαστήματα εκθέσεις σχετικά με την εφαρμογή της στο Κοινοβούλιο· θεωρεί ότι η φυλάκιση των Denis Solís González, Luis Robles Elizástegui, Maykel Castillo Pérez («Osorbo»), και περισσότερων από 120 πολιτικών κρατουμένων και καταδίκων συνείδησης, καθώς και όλες οι αυθαίρετες και κατασταλτικές ενέργειες που καταγράφηκαν τον Απρίλιο και τον Ιούνιο του 2021, συμπεριλαμβανομένων εκείνων κατά των μελών του κινήματος San Isidro και των δημιουργών του βίντεο «Patria y Vida», συνιστούν περίπτωση ιδιαίτερης επείγουσας ανάγκης, όπως ορίζεται στο άρθρο 85 παράγραφος 3 στοιχείο β της ΣΠΔΣ· καλεί, ως εκ τούτου, την ΕΕ να συγκαλέσει επείγουσα συνεδρίαση στο πλαίσιο αυτό·
8.	επαναλαμβάνει ότι τα ανθρώπινα δικαιώματα αποτελούν ουσιώδες μέρος της ΣΠΔΣ, όπως τονίζεται στο άρθρο 1 παράγραφος 5, άρθρο 2 στοιχείο γ, άρθρο 5, άρθρο 22 και άρθρο 43 παράγραφος 2 αντίστοιχα· καλεί το Συμβούλιο να εφαρμόσει τις προβλεπόμενες διατάξεις για την εκπλήρωση των υποχρεώσεων που υπογραμμίζονται στο άρθρο 85 της συμφωνίας, συμπεριλαμβανομένης της αναστολής της, εάν οι κουβανικές αρχές συνεχίσουν να παραβιάζουν τα ανθρώπινα δικαιώματα, γεγονός που θα συνιστούσε ουσιώδη παραβίαση της ΣΠΔΣ λόγω της παραβίασης «των ουσιωδών στοιχείων της συμφωνίας, όπως περιγράφονται στο άρθρο 1 παράγραφος 5 και στο άρθρο 7» 
9.	απαιτεί να εφαρμόσει η κουβανική κυβέρνηση νομικές μεταρρυθμίσεις για να εγγυηθεί την ελευθερία του Τύπου, του συνεταιρίζεσθαι και των διαδηλώσεων, καθώς και να δρομολογήσει τις πολιτικές μεταρρυθμίσεις που θα επιτρέψουν ελεύθερες, δίκαιες και δημοκρατικές εκλογές, λαμβάνοντας υπόψη την κυρίαρχη και ελευθέρως εκπεφρασμένη βούληση του κουβανικού λαού· καλεί την κουβανική κυβέρνηση να ευθυγραμμίσει την πολιτική της για τα ανθρώπινα δικαιώματα με τα διεθνή πρότυπα που ορίζονται στους χάρτες, τις δηλώσεις και τα διεθνή μέσα τα οποία έχει υπογράψει η Κούβα, ως συμβαλλόμενη χώρα, και να επιτρέψει στην κοινωνία των πολιτών και στους πολιτικούς παράγοντες της αντιπολίτευσης να συμμετέχουν ενεργά στην πολιτική και κοινωνική ζωή χωρίς περιορισμούς·
10.	καταγγέλλει ότι αντιβαίνει στη ΣΠΔΣ η συστηματική άρνηση συμμετοχής της κουβανικής και της ευρωπαϊκής ανεξάρτητης κοινωνίας των πολιτών στους διαλόγους για τα ανθρώπινα δικαιώματα που διεξήχθησαν μεταξύ της ΕΕ και της Κούβας, ιδίως κατά τον τρίτο επίσημο διάλογο για τα ανθρώπινα δικαιώματα που πραγματοποιήθηκε στις 26 Φεβρουαρίου 2021, ως συνέπεια της άρνησης της κουβανικής κυβέρνησης να χορηγήσει την έγκρισή της, και δηλώνει ότι η ΕΕ δεν θα πρέπει να το αποδεχθεί· ζητεί, ως εκ τούτου, θεσμοθετημένο, επίσημο, ανοικτό και δημόσιο διάλογο μεταξύ της ΕΕ και της Κούβας με την κοινωνία των πολιτών που θα υποστηρίζει τους πυλώνες της ΣΠΔΣ, κατά τρόπο παρόμοιο με εκείνον που διεξάγεται με άλλες χώρες με τις οποίες η ΕΕ έχει συνάψει συμφωνίες συνεργασίας· υπενθυμίζει στην ΕΥΕΔ και τα κράτη μέλη ότι η ΣΠΔΣ υπογράμμισε ως ουσιαστική τη συμμετοχή της κοινωνίας των πολιτών για την ανάπτυξη του διαλόγου στο πλαίσιο της συμφωνίας (προοίμιο και άρθρα 19, 36, 42 παράγραφος 1, 47 παράγραφος 6 στοιχείο ε, 59 παράγραφος 2)· επισημαίνει, ως εκ τούτου, ότι ο αποκλεισμός της κοινωνίας των πολιτών της ΕΕ και της Κούβας και όλων των πολιτικών παραγόντων της αντιπολίτευσης ισοδυναμεί με αφαίρεση ενός ουσιαστικού στοιχείου της φύσης της ΣΠΔΣ·
11.	υπενθυμίζει ότι το να ευνοούνται μόνο οι οργανώσεις ή τα άτομα που συνδέονται με την κουβανική κυβέρνηση και να αποκλείονται από τα κονδύλια οργανώσεις της αντιπολίτευσης ή άλλοι εκπρόσωποι της κοινωνίας των πολιτών είναι κατά των διατάξεων της ΣΠΔΣ· ζητεί, ως εκ τούτου, να συμπεριληφθούν όλα τα ενδιαφερόμενα μέρη στα ταμεία συνεργασίας, ανεξάρτητα από την έγκριση της κουβανικής κυβέρνησης·
12.	εκφράζει τη βαθιά λύπη του για την άρνηση των κουβανικών αρχών να επιτρέψουν στις επιτροπές, αντιπροσωπείες και ορισμένες πολιτικές ομάδες του Ευρωπαϊκού Κοινοβουλίου να επισκεφθούν την Κούβα, παρά την έγκριση του Κοινοβουλίου για τη ΣΠΔΣ· καλεί τις αρχές να επιτρέψουν αμέσως την είσοδο στη χώρα·
13.	καλεί την ΕΕ να στηρίξει, στο πλαίσιο του διαλόγου αυτού, το όραμα του Κοινοβουλίου για τη δημοκρατία, τα οικουμενικά ανθρώπινα δικαιώματα και τις θεμελιώδεις ελευθερίες, όπως η ελευθερία της έκφρασης, η ελευθερία του συνέρχεσθαι και του συνεταιρίζεσθαι για πολιτικούς σκοπούς και ελευθερία της πληροφόρησης σε όλες της τις μορφές, καθώς και την «πολιτική της ΕΕ ανά τον κόσμο υπέρ των υπερασπιστών των ανθρωπίνων δικαιωμάτων» καθ’ όλη τη διάρκεια του διαλόγου· επιβεβαιώνει, ωστόσο, ότι επί του παρόντος οι διάλογοι για τα ανθρώπινα δικαιώματα δεν εμπόδισαν τις κρατήσεις για πολιτικά κίνητρα στην Κούβα, επισημαίνει, αντιθέτως, ότι, σύμφωνα με την Κουβανική Επιτροπή Ανθρωπίνων Δικαιωμάτων και Εθνικής Συμφιλίωσης (CCDHRN), αυτού του είδους οι κρατήσεις έχουν αυξηθεί σημαντικά τα τελευταία χρόνια·
14.	καλεί τον Αντιπρόεδρο της Επιτροπής/Ύπατο Εκπρόσωπο της Ένωσης για θέματα Εξωτερικής Πολιτικής και Πολιτικής Ασφαλείας να αναγνωρίσει την ύπαρξη πολιτικής αντιπολίτευσης στην κουβανική κυβέρνηση και, ως εκ τούτου, να την συμπεριλάβει δεόντως στον πολιτικό διάλογο μεταξύ της ΕΕ και της Κούβας· καλεί όλους τους εκπροσώπους των κρατών μελών να ασχοληθούν με ζητήματα ανθρωπίνων δικαιωμάτων κατά τη διάρκεια των επισκέψεών τους στις κουβανικές αρχές και να συναντηθούν με τους βραβευθέντες με το Βραβείο Ζαχάρωφ όταν ταξιδεύουν στην Κούβα, προκειμένου να διασφαλιστεί μια συνεκτική εσωτερική και εξωτερική πολιτική ανθρωπίνων δικαιωμάτων της Ευρωπαϊκής Ένωσης·
[bookmark: _GoBack]15.	αναθέτει στον Πρόεδρό του να διαβιβάσει το παρόν ψήφισμα στην κυβέρνηση και την Εθνοσυνέλευση των Λαϊκών Δυνάμεων της Κούβας, στον Αντιπρόεδρο της Επιτροπής/Ύπατο Εκπρόσωπο της Ένωσης για Θέματα Εξωτερικής Πολιτικής και Πολιτικής Ασφαλείας, στην Επιτροπή, στον Ειδικό Εντεταλμένο της ΕΕ για τα Ανθρώπινα Δικαιώματα, στις κυβερνήσεις και τα κοινοβούλια των κρατών μελών και στον Ύπατο Αρμοστή των Ηνωμένων Εθνών για τα Ανθρώπινα Δικαιώματα.

